**Likumprojekta “ Grozījums Dzīvokļa īpašuma likumā”
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2017.gada 16.maija sēdes lēmumu (protokols Nr. 25, 16.§) Satiksmes ministrijai dots uzdevums izstrādāt un satiksmes ministram līdz 2017.gada 30.oktobrim noteiktā kārtībā iesniegt izskatīšanai Ministru kabinetā tiesību akta projektu par grozījumiem Dzīvokļa īpašuma likumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Likumprojekts “Grozījumi Dzīvokļa īpašuma likumā” (turpmāk – likumprojekts) nepieciešams, lai veicinātu elektronisko sakaru tīklu būvniecību, vienlaikus samazinot elektronisko sakaru komersantiem un potenciālajiem galalietotājiem administratīvo slogu (laikietilpību un izmaksas). Likumprojekts papildina dzīvokļu īpašnieku lēmuma pieņemšanas procedūru, paredzot, ka elektronisko sakaru komersanti aptaujas veidā noskaidro dzīvokļu īpašnieku lēmumu par elektronisko sakaru tīklu būvniecību vai ierīkošanu. Šāds regulējums atbilst arī nākamās paaudzes platjoslas elektronisko sakaru tīklu attīstības koncepcijā 2013. - 2020.gadam ietvertajam uzdevumam - samazināt platjoslas elektronisko sakaru tīkla attīstības administratīvo slogu. Latvijas informācijas un komunikācijas tehnoloģijas asociācija (turpmāk – LIKTA), pārstāvot elektronisko sakaru komersantus, ir sniegusi informāciju par šķēršļiem, kas kavē elektronisko sakaru tīklu ierīkošanu daudzdzīvokļu mājās, kā piemērus minot šādus apstākļus:-pārvaldītāju (dzīvojamās mājas īpašnieki vai pārvaldnieki) pasivitāte lēmuma par elektronisko sakaru tīkla ierīkošanu, būvniecību vai pārvietošanu pieņemšanā; -dzīvokļu īpašnieku nesasniedzamība u.c. Nereti ir gadījumi, kad dzīvokļu īpašnieku kopsapulce nedefinētu iemeslu dēļ netiek sasaukta (vai netiek organizēta aptaujas veikšana) vispār. Līdz ar to, no šādas bezdarbības cieš tie dzīvokļu īpašnieki, kuri vēlas pieeju elektroniskajiem sakariem. Pārvaldnieku neatsaucība daļēji varētu būt skaidrojama ar faktu, ka elektronisko sakaru ierīkošana saskaņā ar šobrīd spēkā esošo regulējumu (Dzīvojamo māju pārvaldīšanas likuma 6.panta otrā daļa) nav starp obligāti veicamajām pārvaldīšanas darbībām. Piemēram, atbilstoši Ministru kabineta 2009.gada 30.novembra noteikumu Nr. 1361 “Elektronisko sakaru tīklu, elektrisko tīklu, siltumtīklu, ūdensvadu un kanalizācijas tīklu, gāzes vadu, gāzapgādes iekārtu un būvju, gāzes noliktavu un krātuvju būvniecības saskaņošanas kārtība, ja šo objektu aizsargjosla aizņems zemi, kas ir daudzdzīvokļu māju dzīvokļu īpašnieku kopīpašums” (turpmāk – Noteikumi) 6.punktam, ja 47 dienu laikā pārvaldītājs nav informējis objekta būvniecības ierosinātāju par lēmumu pieņemšanu, projekts ir uzskatāms par saskaņotu. Tādējādi, jau kopš Noteikumu pieņemšanas (2009.gada 30.novembrī) attiecībā uz zemes īpašumu, kas ir nepieciešams elektronisko sakaru tīkla ierīkošanai, pastāv atšķirīgs regulējums, nekā attiecībā uz iekšējo tīkla daļu. Ievērojot minēto un, lai nodrošinātu galalietotājiem iespēju izmantot elektronisko sakaru pakalpojumus, praksē konstatējams, ka jau šobrīd elektronisko sakaru komersanti reizēm ir spiesti uzņemties dzīvokļu īpašnieku viedokļa noskaidrošanu, patstāvīgi saskaņojot ar īpašniekiem iekšējo inženiertīklu ierīkošanas un būvniecības projektus. Balsošanas rezultāts tiek noformēts kā aptaujas anketa un tā tiek pievienota elektronisko sakaru tīkla būvniecības, ierīkošanas vai pārbūves projektam, kas tiek glabāts elektronisko sakaru komersanta arhīvā un pēc pieprasījuma ir pieejams īpašniekam. Likumprojekts paredz papildināt likumu ar 20.panta sesto daļu, kas paredz noteikt tiesības elektronisko sakaru komersantiem organizēt lēmuma pieņemšanas procedūru aptaujas veidā par lietošanas tiesību aprobežojuma noteikšanu attiecībā uz publisko elektronisko sakaru tīklu ierīkošanu, būvniecību vai pārvietošanu. Aptaujas rezultātus elektronisko sakaru komersants ar pieņemšanas – nodošanas aktu nodod pievienošanai mājas lietai saskaņā ar Dzīvojamo māju pārvaldīšanas likumu. Elektronisko sakaru komersants pēc dzīvokļa īpašnieka pieprasījuma nodrošina iespēju iepazīties ar elektronisko sakaru tīkla būvniecības, ierīkošanas vai pārbūves projektu un aptaujas rezultātiem. Tiesiskais regulējums nodrošinās veiksmīgu un operatīvu lēmuma pieņemšanas procesu, tādējādi veicinot elektronisko sakaru pakalpojumu pieejamību mājsaimniecībām, kas ir viens no Latvijas Nacionālās attīstības plāna 2014.-2020.gadam mērķiem. |
| 3. | Projekta izstrādē iesaistītās institūcijas | Satiksmes ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dzīvokļu īpašnieki; elektronisko sakaru komersanti. |
| 2. | Tiesiskā regulējuma ietekme uz tautsaimniecību un administratīvo slogu |  Ietekme uz tautsaimniecību ir pozitīva, jo komersanti varēs veikt elektronisko sakaru tīklu ierīkošanu saprātīgos, kontrolētos termiņos. Komersantu administratīvais slogs ir niecīgs, attiecinot pret labumu, ko gūs sabiedrība. |
| 3. | Administratīvo izmaksu monetārs novērtējums | Komersantu administratīvās izmaksas ir nebūtiskas, ņemot vērā komersanta iegūto laiku.. Dzīvokļu īpašnieki ir ieguvēji, jo par aptaujas veikšanu elektronisko sakaru komersanti neprasīs papildu samaksu. Prakse liecina, ka pārvaldnieki, veicot aptauju, prasa gan no komersantiem samaksu par veikto aptauju, gan dažkārt arī no dzīvokļu īpašniekiem. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots Satiksmes ministrijas tīmekļa vietnē 2017.gada 10. jūlijā. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Tika saņemts viens priekšlikums, kas tika ņemts vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

### Satiksmes ministrs U.Augulis

### Vīza:

### Valsts sekretārs K.Ozoliņš

Bankoviča 67028111

Dace.Bankovica@sam.gov.lv